b'\n_START_ARTICLE_\nVihtori Huhta\n_START_PARAGRAPH_\nViktor (Vihtori) Emil Huhta (e. Lindroos) (30. syyskuuta 1882 H\xc3\xa4meenlinna \xe2\x80\x93 11. hein\xc3\xa4kuuta 1961 Helsinki) oli suomalainen toimittaja ja sosialidemokraattien kansanedustaja.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nHuhta syntyi taloudenhoitaja Wilhelmina Lindroosin lapsena vuonna 1882 H\xc3\xa4meenlinnassa. H\xc3\xa4n suoritti kansakoulun sek\xc3\xa4 k\xc3\xa4sity\xc3\xb6l\xc3\xa4iskoulun ja ty\xc3\xb6skenteli nuoruudessaan juoksupoikana ja tiilenkantajana. Sanomalehtity\xc3\xb6ns\xc3\xa4 h\xc3\xa4n aloitti latojana H\xc3\xa4m\xc3\xa4l\xc3\xa4inen- ja H\xc3\xa4met\xc3\xa4r-lehdiss\xc3\xa4 H\xc3\xa4meenlinnassa vuonna 1899. Varsinaisen toimittajanty\xc3\xb6n h\xc3\xa4n aloitti 1906 ty\xc3\xb6skennellen ensin Kansan Lehdess\xc3\xa4 ja H\xc3\xa4meen Voimassa. Vuonna 1914 h\xc3\xa4net tuomittiin hallinnollista tiet\xc3\xa4 vankeuteen ja Siperiaan karkotettavaksi. Huhdan onnistui kuitenkin v\xc3\xa4ltt\xc3\xa4\xc3\xa4 karkotus ja h\xc3\xa4n jatkoi ty\xc3\xb6t\xc3\xa4\xc3\xa4n sanomalehtitoimittajana._NEWLINE_Seuraavan kerran Huhta joutui esivallan kanssa vaikeuksiin vuonna 1918 Suomen sis\xc3\xa4llissodan j\xc3\xa4lkeen, jolloin h\xc3\xa4net vangittiin poliittisista syist\xc3\xa4. Vapauduttaan h\xc3\xa4n jatkoi ty\xc3\xb6t\xc3\xa4\xc3\xa4n ty\xc3\xb6v\xc3\xa4enlehtien parissa ty\xc3\xb6skennellen mm. Ty\xc3\xb6l\xc3\xa4isnuorison p\xc3\xa4\xc3\xa4toimittajana, Uusmaan Ty\xc3\xb6miehen toimittajana sek\xc3\xa4 Palkkaty\xc3\xb6l\xc3\xa4inen-lehden ilmoitusosastolla. 1930-luvulla h\xc3\xa4n toimi lis\xc3\xa4ksi Helsingin maalaiskunnan ty\xc3\xb6tt\xc3\xb6myystoimiston johtajana. 1930-luvun puoliv\xc3\xa4liss\xc3\xa4 Huhta oli my\xc3\xb6s el\xc3\xa4m\xc3\xa4ns\xc3\xa4 kolmannen kerran vangittuna poliittisista syist\xc3\xa4. Huhta oli kirjoittanut Tulenkantajat-lehteen artikkelin, jossa h\xc3\xa4n kuvasi er\xc3\xa4st\xc3\xa4 tsaarinvallan aikaista painokannejuttua, jossa toimittaja Taavi Tainio oli otsikoinut salamaniskun aiheuttaman kirkkopalon: \xe2\x80\x9dHerra poltti huoneensa\xe2\x80\x9d. Huhta ja p\xc3\xa4\xc3\xa4toimittaja Erkki Vala saivat artikkelin vuoksi syytteen rikoksen uusimisesta. Huhta tuomittiin sakkoihin ja h\xc3\xa4n suoritti tuomion muuntorangaistuksena Katajanokan vankilassa._NEWLINE_Kansanedustajana Huhta toimi kaikkiaan kolmeen eri otteeseen. Ensin vuosina 1914\xe2\x80\x931917 edustaen H\xc3\xa4meen l\xc3\xa4\xc3\xa4nin etel\xc3\xa4ist\xc3\xa4 vaalipiiri\xc3\xa4 ja my\xc3\xb6hemmin vuosina 1941\xe2\x80\x931944 sek\xc3\xa4 1944\xe2\x80\x931945 edustaen Uudenmaan l\xc3\xa4\xc3\xa4nin vaalipiiri\xc3\xa4. Eduskunnassa h\xc3\xa4n oli j\xc3\xa4senen\xc3\xa4 Sivistysvaliokunnassa, Perustuslakivaliokunnassa ja Suuressa valiokunnassa. Lis\xc3\xa4ksi h\xc3\xa4n toimi Helsingin maalaiskunnan kunnanvaltuuston j\xc3\xa4senen\xc3\xa4. Vuonna 1957 h\xc3\xa4n julkaisi omael\xc3\xa4m\xc3\xa4kerran Monena mies el\xc3\xa4ess\xc3\xa4\xc3\xa4n: v\xc3\xa4l\xc3\xa4hdyksi\xc3\xa4 el\xc3\xa4m\xc3\xa4n varrelta. _NEWLINE_Huhta oli naimisissa kolmesti: 1905\xe2\x80\x931935 Hulda Maria Weckmanin kanssa, 1938\xe2\x80\x931946 Elli Elisabet Koskisen kanssa ja vuodesta 1946 l\xc3\xa4htien Hilma Tannerin kanssa.'